Δάση του Αζερμπαϊτζάν

Η συνολική έκταση που καλύπτεται από δάση στο Αζερμπαϊτζάν είναι 10.218,8 τετραγωνικά χιλιόμετρα (10,2 εκατομμύρια στρέμματα), που αντιστοιχούν στο 11,8% της συνολικής εκτάσεως της χώρας. Τα μεγαοικοσυστήματα του Αζερμπαϊτζάν αποτελούνται από εύκρατα δάση φυλλοβόλων, εύκρατα δάση πλατύφυλλων και μικτά, εύκρατα δάση κωνοφόρων και παρόχθια δάση. Μελετητές εκτιμούν ότι έως τον 8ο ή τον 9ο αιώνα η δασοκάλυψη της χώρας ήταν περίπου 30 έως 35%, με τα περισσότερα δάση πάντως να βρίσκονται και τότε στις ορεινές περιοχές. Γενικώς η δασοκάλυψη είναι άνισα κατανεμημένη στο Αζερμπαϊτζάν. Στις χαμηλές περιοχές οι δασικές εκτάσεις είναι πολύ αραιές, όχι εξαιτίας της καταλήψεως εκτάσεων από τη γεωργία, αλλά από το γεγονός ότι η μέση ετήσια βροχόπτωση είναι υπερβολικά μικρή εκεί για την ευρεία ανάπτυξη δέντρων, τουλάχιστον στα περισσότερα μέρη. Αντιθέτως, σε πολλές ορεινές περιοχές η δασοκάλυψη είναι πολύ μεγάλη, ιδίως στις πιο υγρές περιοχές.

Το 49% της εκτάσεως των δασών της χώρας βρίσκεται στον Μεγάλο Καύκασο, το 34% στον Μικρό Καύκασο, το 15% στα Όρη Ταλύς και την Περιοχή Λανκαράν, το 2% στο Βαθύπεδο Κύρου-Αράς και το 0,5% στο Ναχιτσεβάν.

Τα δάση ταξινομούνται ανάλογα με την οικοπεριοχή τους σε δύο κατηγορίες: τα μικτά δάση του Καυκάσου στον Καύκασο και τα μικτά δάση Κασπίας-Υρκανίας στα όρη Ταλύς και στο Λανκαράν. Όλα τα δάση στη χώρα είναι δημόσια και τελούν υπό τη διαχείριση του Υπουργείου Οικολογίας και Φυσικών πόρων του Αζερμπαϊτζάν. Η χρήση τους περιορίζεται από τον νόμο και η βιομηχανική υλοτομία απαγορεύεται.

Χλωρίδα
Το Αζερμπαϊτζάν διατηρεί πολλά ενδημικά είδη δέντρων και θάμνων, υπολείμματα από την Τριτογενή περίοδο που δεν επηρεάσθηκαν από τις μεταγενέστερες εποχές παγετώνων.

Τα δάση του Αζερμπαϊτζάν περιέχουν 435 διαφορετικά είδη δένδρων και θάμνων, από τα οποία τα 150 είναι ενδημικά είδη. Μερικά ενδημικά είδη (ή και υποείδη) δένδρων σε αυτά τα δάση είναι ο πυξός ο υρκανικός (Buxus hyrcana), η καυκασιανή αχλαδιά (Pyrus communis, υποείδος caucasica), η δρυς η καστανόφυλλος (Quercus castaneifolia), η καυκασιανή δρυς (Quercus macranthera), ο καυκασιανός άλνος (Alnus subcordata) και ο καυκασιανός φράξος (Fraxinus angustifolia υποείδος oxycarpa). Εξάλλου το γκιουλμπρισίμι (Albizia julibrissin, αλβιζία η ροδομέταξος), που διαδόθηκε σε πολλές χώρες από τον άνθρωπο, φαίνεται ότι εξελίχθηκε κυρίως στο ανατολικό Αζερμπαϊτζάν, για τούτο και στη χώρα αποκαλείται «ακακία του Λενκοράν». Γνωστά μη ενδημικά είδη δέντρων είναι ο καρπίνος ο ανατολικός (Carpinus orientalis), η φηγός η ανατολική (Fagus orientalis), ο διόσπυρος ο λωτός (Diospyros lotus), η Gleditsia caspica και άλλα.

Παραπομπές

Πηγές
 Price, Martin: Cooperation in the European Mountains: The Caucasus, εκδ. IUCN, Ελβετία 2000
 Schmidt, Sebastian: Potential Analysis for Further Nature Conservation in Azerbaijan: A Spatial and Political Investment Strategy, εκδ. Geozon Science Media, Greifswald 2009, ISBN 978-3941971011

Κατηγορία:Γεωγραφία του Αζερμπαϊτζάν
Κατηγορία:Βιόκοσμος του Αζερμπαϊτζάν
Αζερμπαιτζαν